recursal/SuperWikiNEXT-32B huggingface dataset:
**Daniel Hernandez** (\* 8. máj 1996, New York, New York, USA), známy aj pod umeleckým menom **6ix9ine** alebo **Tekashi69**, je americký raper a textár. Jeho hudba je poznačená agresívnym štýlom rapovania, zatiaľ čo pre jeho kontroverznú osobnosť na verejnosti sú charakteristické výrazné vlasy dúhovej farby a rozsiahle tetovania. Taktiež viedol a dosiaľ vedie verejné spory s kolegami, známymi osobnosťami a právne problémy.

V roku 2009 bol zavraždený jeho nevlastný otec, čo viedlo k tomu, že pracoval vo viacerých zamestnaniach aby finančne pomohol svojej matke. Hernandez sa stal známym koncom roka 2017, keď vydal svoj debutový singel „Gummo". Pieseň dosiahla miesto číslo 12 v americkom rebríčku Billboard Hot 100. Po prepustení z väzenia debutoval jeho singel „Gooba", ktorý dosiahol najvyššiu priečku v USA.

V roku 2018 bol zatknutý pre obvinenie z vydierania, držania zbraní a drog. Vo februári 2019 bol uznaný vinným z deviatich obvinení vrátane sprisahania s cieľom spáchať vraždu a ozbrojené lúpeže. Po vykonaní obžaloby dostal dvojročný trest odňatia slobody. V apríli 2020 mu bolo udelené predčasné prepustenie počas pandémie COVID-19 po obavách z jeho zraniteľnosti voči chorobe v dôsledku jeho astmatického stavu. Na ďalšie funkčné obdobie bol uväznený v domácom väzení.

Diskografia
-----------

### Štúdiové albumy

| Názov | Detaily |
| --- | --- |
| *Day69* | Dátum vydania: 23. február 2018. Vydavateľstvo: ScumGang, TenThousand Projects Formát: digitálny download |
| *DUMMY BOY* | Dátum vydania: 27. november 2018. Vydavateľstvo: ScumGang Formát: digitálny download |

2020- „Gooba"
2020- ,, YAYA
2020 - „"Tutu" 
2018 -,, Gotti"
2018 -,, Keke" (S Fetty Wap a Boogie wit da Hoodie) 

```
2019 ,,TIC TOC "
```

2018 – „Gotti"
2018 – „Tati" (featuring DJ Spinking)
2018 – „Fefe" (featuring Nicki Minaj a Murda Beatz) 
2018 – „International Gangstas" (s Capo, Farid Bang a SCH)
2018 – „STOOPID" (featuring Bobby Shmurda)
2018 - ,,BEBE"
2017 - ,, Gummo"

Referencie
----------

1. ↑  AKB06, Tv. *6IX9INE: Farbe? In your face!* [online]. 12.1.2018. Dostupné online. (nemecky)
2. ↑   *6IX9INE DROPS DEBUT MIXTAPE ‘DAY69′* [online]. 23.2.2018. Dostupné online. (anglicky)
3. ↑   *DUMMY BOY by 6ix9ine on iTunes* [online]. 27.11.2018. Dostupné online. (anglicky)

Zdroj
-----

*Tento článok je čiastočný alebo úplný preklad článku 6ix9ine na anglickej Wikipédii.*

Autoritné údaje: * BnF: 17826142k
* GND: 1210319977
* ISNI: 0000 0004 6746 5320
* LCCN: no2018101641
* VIAF: 41154981760667741032
* WorldCat: lccn-no2018101641
**Akrécia** alebo **narastanie** je gravitačný proces, ktorým sa formujú telesá ako planéty a hviezdy z prachu a plynu.

Fyzikálna podstata
------------------

Akrécia je postupné padanie látky na hviezdu, galaxiu alebo iný objekt z okolitého prostredia vplyvom gravitačných síl, napríklad v začiatočných fázach vývoja hviezd. V súčasnosti pri väčšine hviezd sledujeme skôr opačný proces, teda stratu hmoty hviezd. 

Akrécia má veľký význam v tesných dvojhviezdach, keď sa prenáša hmota z jednej hviezdy na druhú. Ak je jednou zo zložiek biely trpaslík, nastáva akrécia plynu na jeho povrch. Vodík, ktorý v plyne prevláda, sa pri akrécii postupne zohrieva až na teplotu, pri ktorej sa spustí termonukleárna reakcia; nastáva výbuch novy.

Akrécia plynu na neutrónovú hviezdu (pulzar) alebo čiernu dieru vysvetľuje podstatu ich rtg žiarenia. Pri mladých pulzaroch akrécia nie je možná, pretože sú zdrojom vysokoenergetických častíc; únik častíc z pulzara sa však postupne zmenšuje a po 106-107 r je už akrécia na pulzary možná. Padajúca látka utvára okolo kompaktnej hviezdy akréčny disk. Príkladom akrécie na neutrónovú hviezdu sú rtg zdroje Her X-1 a Cen X-3.

V prípade Cyg X-1 nastáva akrécia na čiernu dieru; zdrojom rtg žiarenia je akréčny disk (röntgenová dvojhviezda).

Pozorovania
-----------

Pravdepobne prvá planéta pozorovaná v procese akrécie je LkCa 15 b.

Referencie
----------

1. ↑   Irene Klotz. Astronomers see planet still growing in its stellar womb. *Reuters* (News Daily), 18 November 2015. Dostupné online.

Zdroje
------

* HAJDUK, Anton; ŠTOHL, Ján a kol.. *Encyklopédia astronómie*. Bratislava : Osveta, 1987. 65-045-87 EAS.
* BILDSTEN, L a kol.. *Observations of Accreting Pulsars* [online]. Astrophysical Journal Supplement Series 113, 1997. Dostupné online. (anglicky)

Pozri aj
--------


|  |  |
| --- | --- |
| Portal | Fyzikálny portálAstronomický portálHviezdny portálPortál slnečná sústava |

* Akréčny disk
* Vznik a vývoj slnečnej sústavy
**1. vodnopólová liga žien** v **sezóne 2003/04** bol 13. ročník ligy vodnopólistiek, vodnopólovej súťaže žien na Slovensku, kontrolovanej Slovenským zväzom vodného póla (SZVP). Nováčikmi súťaže boli až 2 tímy, Slávia UK Bratislava a ČH Hornets Košice, a súťaž mala po dlhej dobe znova 5 družstiev. Naopak do súžaže nenastúpil tradičný účastník, aktuálny vicemajster a držiteľ 6 titulov majstra Slovenska – ŠKP Košice. Jej víťazom sa stal už po siedmykrát tím MD PVK Vrútky.

Systém súťaže
-------------

Hrala sa základná a nadstavbová časť, a to turnajovým spôsobom. Základná časť pozostávala z 3 turnajov so všetkými 5 družstvami. Nadstavbová časť pokračovala ďalšími 5 turnajmi so 4 najlepšími družstvami po časti základnej.

Účastníci
---------

| Družstvo | UvPS |
| --- | --- |
| MD PVK Vrútky | 1. |
| KVP Kúpele Piešťany | 3. |
| ŠK Topvar Topoľčany | 4. |
| ČH Hornets Košice | Nováčik |
| Slávia UK Bratislava | Nováčik |

Tabuľka a konečné umiestnenie
-----------------------------

| Por | Klub | Z | V | R | P | BV | BI | +/− | Body |
| --- | --- | --- | --- | --- | --- | --- | --- | --- | --- |
|
| 1. | **Vrútky** | 24 | 21 | 1 | 2 | 245 | 91 | +154 | **43** |
|
| 2. | **Piešťany** | 24 | 15 | 0 | 9 | 231 | 132 | +99 | **30** |
|
| 3. | **Košice** | 24 | 13 | 0 | 11 | 184 | 176 | +8 | **26** |
|
| 4. | **Topoľčany** | 24 | 4 | 1 | 19 | 175 | 157 | +18 | **9** |
|
| 5. | **Bratislava** | 12 | 0 | 0 | 12 | 27 | 306 | −279 | **0** |

Slovenský pohár 2004
--------------------

V roku 2004 sa uskutočnil tretí ročník **Slovenského pohára** vo vodnom póle žien. Hral sa takisto turnajovým spôsobom a zúčastnil sa ho všetkých 5 družstiev, ktoré hrali aj v lige. Novinkou bolo odohranie semifinálového turnaja (v Piešťanoch, z ktorého najlepšie 3 tímy postúpili do finálového turnaja. Ten sa konal v Žiline od 20. – 21. novembra 2004.  

**Finálový turnaj**

| Por | Klub | Z | V | R | P | BV | BI | +/− | Body |
| --- | --- | --- | --- | --- | --- | --- | --- | --- | --- |
|
|  | **Vrútky** | 3 | 3 | 0 | 0 | 21 | 13 | +8 | **6** |
|
| 2. | **Piešťany** | 3 | 2 | 0 | 1 |  |  |  | **4** |
|
| 3. | **Topoľčany** | 3 | 1 | 0 | 2 | 17 | 21 | −4 | **2** |
|
| 4. | **Košice** | 3 | 0 | 0 | 3 |  |  |  | **0** |

Pozri aj
--------

* Vodnopólová extraliga mužov 2003/04

Externé odkazy
--------------

* Oficiálna stránka SZVP

Zdroj
-----

* História vodného póla na Slovensku Archivované 2022-01-07 na Wayback Machine
* Vranka: *Kronika športu 2004*, Šport Press, 2005, ISBN 8085742357

| * z
* d
* u
 1. vodnopólová liga žien  |
| --- |
| 
* 1992
* 1993
* 1994
* 1995
* 1996
* 1996/97
* 1997/98
* 1998/99
* 1999/00
* 2000/01
* 2001/02
* 2002/03
* 2003/04
* 2004/05
* 2005/06
* 2006/07
* 2007/08
* 2008/09
* 2009/10
* 2010/11
* 2011/12
* 2012/13
* 2013/14
* 2014/15
* 2015/16
* 2016/17
* 2017/18
* 2018/19
* 2019/20
* 2020/21
* 2021/22
* 2022/23

 |
**Základná škola na Ul. Ing. O. Kožucha v Spišskej Novej Vsi**, vznikla 1. februára 1972.   
 
Prvý učiteľský kolektív mal 32 členov a zapísaných bolo 760 žiakov. 
• Vzniknutá 22 triedna škola bola v tom čase najmodernejšou školou bývalého okresu.   
 
• Škola sa nachádza v centre mesta Spišská Nová Ves.  

• Pod vedením p. Jozefa Slivku celý učiteľský kolektív svojpomocne dobudoval športový areál, školský pozemok so skleníkom a pareniskami.   

• V školskom roku 1975/1976 vznikla prvá učebňa didaktickej techniky pre ročníky 1. - 4. Od tohto roku sa škola stala školiacim strediskom didaktickej techniky okresu Spišská Nová Ves.   

• Uskutočňovali sa tu celoštátne Pedagogické dni a pedagogické čítania. V roku 1982 pribudla najmodernejšia učebňa zemepisu na Slovensku s variabilnými žiackymi stolmi, najmodernejšou didaktickou technikou a zemepisnou parcelou na školskom dvore.  

• V školskom roku 1987/1988 pribudla učebňa výpočtovej techniky a učebňa cudzích jazykov. Zásluhou učiteľov sa naša škola stala najmodernejšou a najlepšie vybavenou školou okresu Spišská Nová Ves.

Riaditelia školy
----------------

* Jozef Slivko 1972 - 1988
* Pavol Graus 1988 - 1990
* František Bajtoš 1990 - 2001
* Mgr. Viera Kočišová – 2001-2010
* Bohuslav Valko 2010-

Súčasnosť
---------

* Na škole je 30 tried s 580 žiakmi, 14 tried na I. stupni, 16 tried na II. stupni.
* Žiakom sa venuje 53 pedagogických zamestnancov.

Na škole sú okrem bežných tried aj:  

* Triedy pre žiakov s intelektovým nadaním od šk. roku 2003/04.
* Triedy s rozšíreným vyučovaním cudzích jazykov
* Špecializované triedy

Externé odkazy
--------------

* oficiálna webová stránka školy Archivované 2009-12-02 na Wayback Machine

  

Súradnice: 48°56′24″S 20°33′57″V﻿ / ﻿48,939912°S 20,565966°V﻿ / 48.939912; 20.565966
Ares Vallis vyfotografované sondou Mars Pathfinder
**Ares Vallis** je údolie alebo riečisko na povrchu Marsu, ktoré bolo najpravdepodobnejšie vytvorené tečúcou vodou. Názov oblasti je odvodený z gréckeho mena pre Mars: Ares, ktorý bol bohom vojny. Údolie sa tiahne od pahorkatiny Margaritifer Terra, kde sa spája s depresiou Iani Chaos (180 km dlhá a 200 široká) 100 kilometrovou prechodnou oblasťou. Pokračuje cez Xanthe Terra a vlieva sa do oblasti Chryse Planitia.

V oblasti údolia Ares Vallis pristála 4. júla 1997 americká planetárna sonda Mars Pathfinder neďaleko hranice s oblasťou Chryse Planitia, ktorá na svojej palube mala malé robotické vozidlo Sojourner, ktoré sa po oblasti pohybovalo a podrobovalo ju detailnému prieskumu. Oblasť bola vybraná z niekoľkých dôvodov. Jej rovný charakter umožňoval bezpečné pristátie a jej pozícia do 20° zaručovala dostatok slnečného svetla pre solárne panely, oblasť súčasne ponúkala väčšie spektrum študijného materiálu (rôzne druhy hornín, pôdy a odhadoval sa výskyt tečúcej vody v minulosti).

V oblasti sa nachádzajú sedimenty, či erodované kamene, čo sú dôkazy naznačujúce existenciu tekutej vody na povrchu.

Referencie
----------

1. ↑   *Mars Pathfinder Landing Site* [online]. [Cit. 2007-08-23]. Dostupné online.
2. ↑   *Geological Footprints in Ares Vallis* [online]. [Cit. 2007-08-23]. Dostupné online.

Zdroj
-----


|  |  |
| --- | --- |
| Portal | Astronomický portálPortál slnečná sústava |

*Tento článok je čiastočný alebo úplný preklad článku Ares Vallis na českej Wikipédii.*
**a.out** je súborový formát používaný v starších verziách operačných systémov založených na Unixe pre spúšťateľné súbory, objektový kód a v neskorších systémoch aj pre zdieľané knižnice. Názov vyjadruje *assembler output*.

*a.out* pretrval ako štandardný názov výstupného súboru pre spúšťateľné súbory vytvorené určitými kompilátormi a linkermi, ak nebol uvedený iný nazov, aj napriek tomu, že tieto súbory už nepoužívajú a.out formát.

Použitie
--------

*a.out* formát pre PDP-7, podobný *a.out* formátu použitému pre PDP-11, sa objavil v prvom vydaní UNIXu. Bol nahradený formátom COFF vo vydaní AT&T Unix System V, ktorý bol nahradený formátom ELF vo vydaní System V Release 4.

Aj keď Berkeley Unix používal *a.out* naďalej po nejaký čas, moderné BSD systémy už odvtedy prešli na ELF. NetBSD/i386 prešiel z formátu *a.out* na ELF formálne vo svojom vydaní 1.5. FreeBSD/i386 prešiel na ELF počas zmeny z 2.2 na 3.0.

*a.out* formát nemá priamu podporu pre debug informácie, ale môže byť použitý spolu so stabs, ktorý používa položky špeciálnej tabuľky symbolov na uloženie dát.

Linux taktiež používal *a.out* do jadra 1.2 (podpora ELF bola pridaná v experimentálnej verzii 1.1.52), keď bol nahradený formátom ELF aj pre túto platformu. Prechod Linuxu na ELF bol viacmenej nutný kvôli komplexnej povahe vytvárania *a.out* zdieľaných knižníc pre túto platformu, ktorá zahŕňala potrebu registrovať virtuálny adresný priestor pre polohu knižnice s centrálnou autoritou, pretože *a.out* ld.so v Linuxe nebol schopný relokovať zdieľané knižnice. Rôzne odrody BSD boli schopné používať *a.out* binárne súbory ešte dlhú dobu po nútenom prechode Linuxu na ELF pre ich o niečo flexibilnejšiu povahu *a.out* formátu v porovnaní s Linuxom.

Referencie
----------

1. ↑
2. ↑
3. ↑
4. ↑

Externé odkazy
--------------

* a.out format
* Unix man page for a.out format
**Zákon (z 9. apríla 1960) o územnom členení štátu** prijalo Národné zhromaždenie Česko-Slovenskej republiky dňa 9. apríla 1960. Vyhlásený bol pod č. 36/1960 Zb. v čiastke 15/1960 Zb. Nadobudol účinnosť dňom 11. apríla 1960. Bol novelizovaný najmä zákonmi 69/1967 Zb. 29/1968 Zb. 175/1968 Zb. 40/1969 Zb. 41/1969 Zb. 71/1969 Zb. 126/1971 Zb. 248/1990 Zb. 425/1990 Zb. v samostatnom Česku potom zákonmi č. 108/1995 Zb. 132/2000 Zb. 320/2002 Zb. Na Slovensku bol zrušený zákonom Slovenskej národnej rady 71/1969 Zb. O územnom členení Slovenskej socialistickej republiky. V Česku doteraz platí, hoci súbežne s ním platí aj novší ústavný zákon o vytvorení vyšších územných samosprávnych celkov, ktorý zaviedol samosprávne kraje vo vymedzení odlišnom od, do tej doby existujúcich, krajov.

Predmet zákona
--------------

Zákonom bola vykonaná územná reorganizácia krajov a okresov. Zákon upravuje postup pre vytvorenie, zrušenie alebo zmenu územia a sídla kraja či okresu.

Kraje na Slovensku
------------------

Na Slovensku boli zriadené tieto kraje:

1. Západoslovenský kraj so sídlom v Bratislave
2. Stredoslovenský kraj so sídlom v Banskej Bystrici
3. Východoslovenský kraj so sídlom v Košiciach

Kraje v Česku
-------------

V Česku (v českých krajinách) boli zriadené tieto kraje:

1. Stredočeský kraj so sídlom v Prahe, a ktorý je ako jediný naďalej zložený z rovnakých okresov dodnes
2. Kraj Juhočeský so sídlom v Českých Budějoviciach
3. Kraj Západočeský so sídlom v Plzni
4. Kraj Severočeský so sídlom v Ústí nad Labem
5. Kraj Východočeský so sídlom v Hradci Králové
6. Kraj Juhomoravský so sídlom v Brne
7. Kraj Severomoravský so sídlom v Ostrave

Hlavné mesto Praha je podľa tohto zákona samostatným územným celkom.

Okresy
------

Zákonom boli zriadené nové okresy v ako v Česku tak aj na Slovensku.
*Podrobnejšie informácie nájdete v článkoch Okres (Česko) a Okres (Slovensko).*

Pozri aj
--------

* Ústavný zákon o vytvorení vyšších územných samosprávnych celkov a zmene ústavného zákona Českej národnej rady Ústava Českej republiky
* Kraj (Česko)
* Okres (Česko)
* Zemské zriadenie
* Zákon o krajskom zriadení

Externé odkazy
--------------

* Plné znenie zákona o územnom členení štátu Archivované 2013-03-09 na Wayback Machine
* Návrh zákona o územnosprávnom členení štátu z roku 2005 na stránkach Poslaneckej snemovne

Zdroj
-----

*Tento článok je čiastočný alebo úplný preklad článku Zákon o územním členění státu na českej Wikipédii.*
**Alan LaVern „Al" Bean** (\* 15. marec 1932, Wheeler – † 26. máj 2018, Houston) bol americký astronaut, štvrtý človek, ktorý stál, 19. novembra 1969 spolu s P. Conradom, na povrchu Mesiaca. V roku 1973 pracoval na orbitálnej stanici Skylab.

Životopis
---------

### Školy a výcvik

Ako chlapec sa venoval stavbe lietadiel. Po ukončení základnej školy bol prijatý na fakultu leteckého inžinierstva univerzity v Texase.  
 
V roku 1955 štúdium úspešne ukončil a nastúpil na vojenskú službu k námorníctvu. Po štyroch rokoch bol poslaný do školy pre testovacích pilotov v Patuxent River v štáte Maryland. Po preškolení začal skúšať novo zavádzané lietadlá na lietadlových lodiach. V čase podania prihlášky k astronautom mal nalietaných viac ako 2 500 hodín. V roku 1963 absolvoval nevyhnutné testy a bol prijatý do tímu. Nasledoval intenzívny výcvik a zaradenie do projektu Gemini. Bol vymenovaný za veliteľa záložnej posádky Gemini 10. Po ukončení letov Gemini sa preškolil na projekt Apollo. Bol zaradený do záložnej posádky Apolla 9 a v apríli 1969 do hlavnej posádky Apolla 12. V tom čase mal 37 rokov.

### Lety do vesmíru

S Apollom 12 odštartovali z mysu Canaveral na jeseň 1969, na palube boli okrem Beana ešte Pete Conrad a Gordon. Zatiaľ čo Gordon zostal krúžiť na obežnej dráhe Mesiaca, Bean s Conradom pristáli na povrchu a ako tretí a štvrtý človek zo Zeme na neho vystúpili.

Aj kozmická loď Skylab 3 štartovala z mysu Canaveral a to v júli 1973. Na palube bol Bean ako veliteľ, spolu s ním sa dlhodobej misie zúčastnili Garriott a Lousma. Na orbitálnej stanici Skylab nad planétou Zem plnili zadané úlohy celé dva mesiace a po 1 427 hodinách vo vesmíre pristáli na hladine Tichého oceánu.

* Apollo 12 (14. november 1969 – 24. november 1969)
* Skylab 3 (28. júl 1973 – 25. september 1973)

### Po lete

Zostal ešte v tíme kozmonautov a bol zaradený do záložnej posádky projektu Sojuz-Apollo. V roku 1975 opustil námorníctvo a prijal funkciu vedúceho operačnej a tréningovej skupiny budúcich kozmonautov.

Referencie
----------

1. ↑  VÍTEK, Antonín; LÁLA, Petr. *Malá encyklopedie kosmonautiky*. Praha : Mladá fronta, 1982. Kapitola Kosmonauti-pilotu USA, s. 357.
2. ↑  NASA: Family Release Regarding the Passing of Apollo, Skylab Astronaut Alan Bean
3. ↑  CODR, Milan. *Sto hvězdných kapitánů*. [s.l.] : Práce, 1982. Kapitola Allan Lavern Bean, s. 262.

Iné projekty
------------

Commons
* Spolupracuj na Commons Commons ponúka multimediálne súbory na tému **Alan LaVern Bean**

Externé odkazy
--------------

* Oficiálna stránka (po anglicky)
* Oficiálny životopis na stránkach NASA (po anglicky)
* Biografie v katalógu SPACE.40
* Web Astro Archivované 2008-05-12 na Wayback Machine
* Web Kosmo

Zdroj
-----

*Tento článok je čiastočný alebo úplný preklad článku Alan Bean na českej Wikipédii.*

Autoritné údaje: * GND: 12468212X
* ISNI: 0000 0001 1492 3525
* LCCN: n2004007753
* VIAF: 60929989
* WorldCat: lccn-n2004007753
**Albert Szirmai** (\* 2. júl 1880, Budapešť, Maďarsko – † 15. január 1967, New York, USA) bol maďarský operetný skladateľ. 

Vyštudoval Hudobnú akadémiu (Zeneakadémia) v Budapešti spoločne s Emmerichom Kálmánom a Viktorom Jacobim, pod vedením Jánosa Kösslera. Po jej absolvovaní bol najprv hudobným kritikom v časopisoch *Pester Lloyd* a *Polgár*. Od roku 1907 sa stal dirigentom a Népszínház. Tam mala v roku 1907 premiéru jeho prvá opereta, *Sárga dominó*. Ďalšiu operetu *Táncos huszárok* (1909) napísal doslova na požiadanie pre Királyszínház a bola pomerne úspešná. Svoj najväčší úspech dosiahol operetou *Mágnás Miska* (*Mágnáš Miško*, 1916) a *Mézeskalács* (*Medovník*, 1923).

Od roku 1926 žil trvalo v USA, kde sa stal hudobným poradcom vo vydavateľstve Chapell Music (člen Warner Music Group). V USA sa spriatelil s Georgom Gershwinom a pomohol objaviť hudobný talent u Leonarda Bernsteina

Silnou stránkou jeho tvorby je skĺbenie maďarských hudobných rytmov s viedenskými, čo je nielen typickým prvkom budapeštianskych operetných autorov tej doby, ale aj kľúčom k ich úspechu.

Zoznam Szirmaiho operiet
------------------------

* A sárga dominó (1907)
* Táncos huszárok, *Huszárski tanečníci* (1909)
* A ferencvárosi angyal (1911)
* A mexikói lány (1912)
* A mozikirály (1913)
* Ezüst pille (1914)
* Mágnás Miska, *Mágnáš Miško* (1916)
* Kék orgonák (1918)
* Gróf Rinaldo (1918)
* Mézeskalács, *Medovník* (1923)
* Alexandra (1924)
* Éva grófnő (1928)

Literatúra
----------

* Ferenc Bónis: "Albert Szirmai". Grove Music Online, ed. L. Macy. (subscription access)
* Ferenc Bónis, Andrew Lamb: "Albert Szirmai". Grove Music Online (OperaBase), ed. L. Macy. (subscription access)
* Milton Esterow. Song hunt turns up 100 by Porter. New York Times, May 5, 1965, p1

Autoritné údaje: * BnF: 16431066g
* GND: 108918364X
* ISNI: 0000 0001 2036 9882
* LCCN: n85027315
* NK ČR: mzk2011636164
* PIM: PIM71915
* VIAF: 17650591
* WorldCat: lccn-n85027315
***A Prospect of Derby*** (po slovensky *Rozhľad na Derby*) je maľba neznámeho autora z roku 1725, ktorá ukazuje podobu anglického mesta Derby v prvej polovici 18. storočia. Teraz je obraz umiestnený v Múzeu a galérii mesta Derby, ktoré ho v roku 2004 kúpilo od európskeho zberateľa umenia. Nachádza sa v miestnosti s Hansonským monoxylom (2011).

Opis
----

Naľavo je vyobrazený dom zvaný Castlefield, ktorý bol sídlom rodiny Borrowových. V Derbyjském múzeu sa nachádzajú aj obrazy Isaaca, Thomasa a Ann Borrowových. Vľavo od centra je Exeter House, ktorý dnes už nestojí, ale známym sa stal vďaka tomu, že tu bol ubytovaný princ Karol Eduard Stuart, ktorý sa práve tu rozhodol neútočiť na Londýn, ale začať ústup späť do Škótska. Veľké budovy v pravej časti obrazu sú továrne, ktorých zariadenia poháňala voda z rieky Derwent. Jedna z tovární už neexistuje, ale druhá je sídlom priemyselného múzea a tiež patrí na zoznam svetového dedičstva UNESCO.

Referencie
----------

1. 1 2   *Derby Museum purchases new painting of Silk Mill* [online]. Derwent Valley Mills, [cit. 2011-08-19]. Dostupné online. Archivované 2011-09-27 z originálu. (po anglicky)
2. ↑   *A Prospect of Derby* [online]. Art Fund, [cit. 2011-08-19]. Dostupné online. (po anglicky)

Zdroj
-----

*Tento článok je čiastočný alebo úplný preklad článku A Prospect of Derby na českej Wikipédii.*
Súradnice: 48°57′13″S 17°22′34″V﻿ / ﻿48,95361°S 17,37611°V﻿ / 48.95361; 17.37611

**Zámok Veselí nad Moravou** je zachovalý komplex, nachádzajúci sa vo Veselí nad Moravou v okrese Hodonín. Areál zámku s priľahlým parkom a bažantnicou je kultúrnou pamiatkou České republiky.

Zámok s rozsiahlym parkom sa nachádza v západnej časti mesta, od ktorého jadra ho oddeľuje bočné rameno Moravy. Stavba má uzavretú štvorkrídlovú, poschodovú dispozíciu s nárožnými vežami. Strednej časti východného krídla dominuje hodinová veža, protiľahlé západné krídlo tvorí vstupnú časť.

Dejiny
------

Súčasná podoba zámku vychádza z vodného hradu, ktorý bol súčasťou opevnených pevností, chrániacich východnú hranicu Moravy a dôležitý brod. Jeho vznik sa spája s vládou Přemysla Otakara II. v polovici 13. storočia a samotným vznikom mesta. Pôvodne drevená stavba bola čoskoro nahradená murovaným objektom s valcovou vežou. Rozsiahle stavebné práce nasledovali na prelome 14. a 15. storočia, kedy pribudlo opevnenie a predhradie. O premenu na renesančný zámok sa v 16. storočí zaslúžil rod Bilíkovcov, ktorý vlastnil panstvo do roku 1580. Do tohoto obdobia spadá aj výstavba pivníc pod východným a južným krídlom, ako aj štvorcová veža, ktorej základy sa našli počas archeologického prieskumu na nádvorí. 

Pravdepodobne v druhej štvrtine 17. storočia došlo k definitívnej premene pevnosti na zámok a prestavba zmenila aj posledné znaky vodného hradu, vrátane kruhovej veže. Zachovalé vyobrazenia z roku 1748 dokladajú existenciu troch krídel v tvare nepravidelného U, doplnených dvojicou zrejme hospodárskych budov. Ďalšie stavebné úpravy vykonal v 18. storočí Jan František Chorinský, ktorými sa zámok zmenil na pohodlné barokové šľachtické sídlo. Prestavby v klasicistickom slohu, vznik parku a úprava celého areálu prebiehali polovici 19. storočia najmä pod vedením viedenského architekta Karla Schlepsa a jeho brata Františka. Výraznou premenou prešiel plášť stavby i výzdoba interiéru.

Z priľahlej záhrady sa postupnými úpravami stal park s oborou, ktoré dopĺňajú altánky, umelé zrúcaniny a jaskyňa. V minulosti sa tu nachádzali aj letohrádok, gloriety, rondely, čínsky chrám, rybársky dom, vtáčí domček a niekoľko menších stavieb, ktorých náročná údržba znamenala ich postupný zánik. 

Po vyvlastnení všetkých majetkov po roku 1945 a nútenom odchode majiteľov zámku, rodiny Chorinských, z Česko-Slovenska, sa celý areál stal majetkom mesta. Bolo však potrebné opraviť strechy aj fasády. V 70. a 80. rokoch bol zámok využívaný ako internát a v 90. rokoch sa vlastníkom stáva súkromná firma stala firma, ktorá opravila statiku stavby. Plány na premenu na hotel sa nerealizovali a nový vlastník zrealizoval základné záchranné práce i archeologický prieskum celého areálu.

Galéria
-------

* Zámok v 17. storočíZámok v 17. storočí
* Zámok v 18. storočíZámok v 18. storočí
* Zámok v 18. storočíZámok v 18. storočí

Externé odkazy
--------------

* História zámku
* www.panoramio.com/Veseli nad moravou -fotografie zámku

Zdroj
-----

*Tento článok je čiastočný alebo úplný preklad článku Veselí nad Moravou (zámek) na českej Wikipédii.*
Rekonšttrukcia abakusu z rímskych čias.
**Abakus** (z lat. *abacus*, novogr. *αβαξ, ábax*) je jednoduchá a historicky veľmi stará mechanická pomôcka, takzvané počítadlo. V mnohých krajinách (Rusko, Čína) je bežne používané dodnes.

U starovekých Egypťanov mala tvar dosky z vypálenej hliny, v ktorej boli vyryté zvislé žliabky. V nich sa posúvali nahor i nadol „počítacie" kamienky. Rimania abakus zdokonalili: nahradili hlinu bronzom a v drážkach sa pohybovalo deviatimi kamienkami (alebo jedným väčším v hodnote 5, a štyrmi malými). Každý žliabok označoval jeden číselný rad (pre jednotky, desiatky, stovky a podobne), navyše tu bol žliabok určený pre dvanástiny (lat. *unciae*). Tento abakus umožňoval základné aritmetické operácie i s veľkými číslami.

Galéria
-------

* japonský Sorobanjaponský Soroban
* čínsky süan-pchančínsky süan-pchan
* ruské sčotyruské sčoty

Referencie
----------

* LÖVE, G; STOLL, HA. *ABC Antiky*. [s.l.] : Ivo Železný, 2005. ISBN 80-237-3938-7.
* abakus. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 1999. 696 s. ISBN 80-224-0554-X. Zväzok 1. (A – Belk), s. 17.

Iné projekty
------------

Commons
* Spolupracuj na Commons Commons ponúka multimediálne súbory na tému **Abakus (počítacia tabuľka)**

Externé odkazy
--------------

* Abakus-Online-Museum
* Fotografie rôznych abakusov rozdelené podľa pôvodu
* História a princíp abakusu - detailný článok v nemeckom jazyku
* Historický vývoj výpočtovej techniky
**A-004** bol šiesty a posledný test únikového systému kozmickej lode Apollo. Test prebehol 20. januára 1966 o 15:17 UTC na základni White Sands Missile Range v Novom Mexiku. Pre vynesenie kozmickej lode Apollo bola opäť použitá raketa Little Joe II, pre ktorú to bol posledný let a už nikdy nebola použitá. Servisný a veliteľský modul Apollo už neboli makety, ale prvé produkčné kusy série Block I. Raketa bola pre tento test vybavené štyrmi motormi na tuhé palivá Algol a piatimi motormi Recruit.

Úlohy testu
-----------

 Raketa Little Joe II pri teste A-004
Hlavnou úlohou bolo overiť schopnosť únikového systému stabilizovať a správne orientovať veliteľský modul pri rýchlom prevaľovaní (rotácie vo všetkých osiach). Druhou úlohou bolo overiť tuhosť konštrukcie veliteľského modulu, ktorý bol zaťažený na hranici konštrukčných možností. Raketa Little Joe II bola vybavená rovnakou navádzacou sústavou ako pri teste A-003, reaktívny ovládací systém bol však odpojený. Na rádiový pokyn bola schopná rýchlo zvýšiť svoj náklon a iniciovať tak prevaľovanie modulu.

Priebeh letu
------------

Štart bol niekoľkokrát odložený pre technické problémy a zlé počasie. Raketa napokon odštartovala 20. januára o 15:17 UTC. Let prebiehal hladko a po dosiahnutí požadovanej výšky a rýchlosti bol vydaný pokyn na vykonanie pozdĺžneho náklonu. Únikový systém sa automaticky aktivoval o 2,9 sekúnd neskôr. Takmer okamžite po oddelení, sa veliteľský modul začal prevaľovať, vrcholné hodnoty dosahovali uhlové rýchlosti až 70 °/s okolo pozdĺžnej osi a až 160 °/s okolo zvyšných dvoch. Aerodynamické plochy (Canards) pracovali správne a po štyroch pretočeniach sa im podarilo stabilizovať a zorientovať modul zadným tepelným štítom vpred, presne ako bolo naplánované. Modul dosiahol maximálnu výšku 28,3 kilometra a dopadol 34,6 kilometrov od štartovacej rampy. Všetky systémy pracovali správne a test bol kompletne úspešný.

Pozri aj
--------

* Únikový systém
* Little Joe II
* Program Apollo

Externé odkazy
--------------

* The Apollo Spacecraft: A Chronology
* Apollo Program Summary Report
* Little Joe II Qualification Test Flight Report - September 1963 (PDF)
* Little Joe II Progress Report - December 1964 (PDF)
* Postlaunch Report for Little Joe II Mission A-004 - April 1966 (PDF)

Zdroj
-----

*Tento článok je čiastočný alebo úplný preklad článku A-004 na českej Wikipédii (číslo revízie nebolo určené).*

  


| * z
* d
* u
Misie programu Apollo |
| --- |
| Skúšky rakiet | 
* SA-1
* SA-2
* SA-3
* SA-4
* SA-5
* AS-203 (Apollo 2)

 |  |
| Skúšky záchranného systému | 
* QTV
* Pad Abort Test-1
* A-001
* A-002
* A-003
* Pad Abort Test-2
* A-004

 |
| Skúšky s maketou lode | 
* A-101
* A-102
* A-103
* A-104
* A-105

 |
| Nepilotované misie | 
* AS-201
* AS-202 (Apollo 3)
* Apollo 4
* Apollo 5
* Apollo 6

 |
| Misie na nízku orbitu Zeme | 
* Apollo 1 †
* Apollo 7
* Apollo 9

 |
| Lunárne misie | 
* Apollo 8
* Apollo 10
* Apollo 11
* Apollo 12
* Apollo 13
* Apollo 14
* Apollo 15
* Apollo 16
* Apollo 17

 |
| † posádka zahynula počas predletovej skúšky na štartovacej rampe |
**Alfred Franciszek Majewicz** (\* 14. január 1949) je poľský jazykovedec a filolog. Medzi jeho vedecké záujmy patria: typológia jazykov, všeobecná lingvistika, lingvistika orientálna, etnografia primitívnych národov, kultúrna antropológia. Autor publikácie *Języki świata i ich klasyfikowanie*.

Absolvoval štúdium na Univerzite Adama Mickiewicza v Poznani. V roku 1989 získal doktorát a v roku 1994 habilitoval. V roku 1993 získal akademický titul profesora humanitných vied.

Jeho odborný príspevok zahŕňa viac ako 300 vedeckých publikácií, vrátane viac ako 70 kníh o národoch a jazykoch Ďalekého východu a Sibíri.

Dielo
-----

* *Języki świata i ich klasyfikowanie*

Referencie
----------

1. ↑  AUT - Úplné zobrazení záznamu
2. 1 2  Majewicz Alfred F. – Encyklopedia PWN
3. ↑  Curriculum vitae
4. ↑  Bibliography of writings in linguistics and related fields by Alfred F. Majewicz

Autoritné údaje: * BnF: 12127447g
* GND: 103350608
* ISNI: 0000 0000 8206 1413
* LCCN: n82250738
* NK ČR: mzk2015872871
* VIAF: 22175420
* WorldCat: lccn-n82250738
**A-104** (**SA-8**, **Saturn-Apollo 8**) bola orbitálna misia nosnej rakety Saturn I. Bola deviatou misiou rakety Saturn. Náklad tvorila maketa veliteľského a servisného modulu kozmickej lode Apollo a satelit Pegasus B.

Ciele misie
-----------

Štart misie A-104
Úlohou misie bolo dopraviť satelit Pegasus B na obežnú dráhu, testovať vybavenie pre budúce lety s posádkou programu Apollo a overiť presnosť navádzacej sústavy nosnej rakety Saturn I. Prvé dva ciele boli zhodné s predchádzajúcou misiou A-103 a overenie presnosti bolo potrebné, pretože predchádzajúce misie boli na nižšej obežnej dráhe a bolo teda žiaduce preveriť schopnosť nosiča vyniesť náklad na rôzne dráhy. Nosná raketa sériové číslo SA-8 a náklad boli takmer zhodné ako pri predchádzajúcej misii A-103. Maketa veliteľského modulu - sériové číslo BP-26 bola vybavená špeciálnymi meračmi teploty v jednom z blokov Reaction Control System (RCS) trysiek, podobne ako pri misii A-102. 

Satelit Pegasus B bol opäť zapuzdrený v servisnom module, z ktorého bol vysunutý po odhodení veliteľského modulu. Druhý stupeň S-IV, servisný modul a satelit Pegasus mali zostať spojené po celú dobu pobytu na orbite až do vstupu do atmosféry, kde mali zaniknúť.

Priebeh letu
------------

Štart sa uskutočnil 25. mája 1965 na štartovacej rampe LC 37B. Išlo o prvý nočný štart Saturnu I. Presný čas štartu bol posunutý o 35 minút, kvôli zjednoteniu s časom otvorenia štartovacieho okna. Priebeh letu bol bezproblémový a cieľová obežná dráha bola dosiahnutá približne 10,6 minúty po štarte. Výsledná dráha mala apogeum vo výške 740 a perigeum 502 kilometrov. Satelit Pegasus B bol rozvinutý rovnako ako pri misii A-103 a jeho plánovaná životnosť bola 1220 dní. Došlo síce k menším poškodeniam a zlyhaniam, ale všetky požiadavky boli splnené a misia bola vyhlásená za úspešnú. Celková hmotnosť vynesených častí predstavovala 15 473 kg. Pegasus B bol deaktivovaný 29. augusta 1968 a so zvyškom rakety vstúpil do atmosféry v novembri 1979.

Pozri aj
--------

* Program Apollo
* Saturn I

Literatúra
----------

* BENSON, Charles D.; FAHERTY, William B.. *Moonport: A History of Apollo Launch Facilities and Operations*. [s.l.] : NASA, 1978. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **A-104 (SA-8)**

| * z
* d
* u
Misie programu Apollo |
| --- |
| Skúšky rakiet | 
* SA-1
* SA-2
* SA-3
* SA-4
* SA-5
* AS-203 (Apollo 2)

 |  |
| Skúšky záchranného systému | 
* QTV
* Pad Abort Test-1
* A-001
* A-002
* A-003
* Pad Abort Test-2
* A-004

 |
| Skúšky s maketou lode | 
* A-101
* A-102
* A-103
* A-104
* A-105

 |
| Nepilotované misie | 
* AS-201
* AS-202 (Apollo 3)
* Apollo 4
* Apollo 5
* Apollo 6

 |
| Misie na nízku orbitu Zeme | 
* Apollo 1 †
* Apollo 7
* Apollo 9

 |
| Lunárne misie | 
* Apollo 8
* Apollo 10
* Apollo 11
* Apollo 12
* Apollo 13
* Apollo 14
* Apollo 15
* Apollo 16
* Apollo 17

 |
| † posádka zahynula počas predletovej skúšky na štartovacej rampe |
**Alhazen** (arab. **Muhammad ibn al-Hasan ibn al-Hajtham**‎) (\* 965 Basra - † 1040?, Káhira) bol arabský vedec, ktorý sa zaoberal astronómiou, optikou a matematikou.

Život
-----

Narodil sa v Basre v dnešnom Iraku. Študoval tu a v Bagdade. Káhirský panovník al-Hakim ho pozval do Egypta. Alhazen mal vymyslieť spôsob, vďaka ktorému by sa dalo predvídať a následne obmedziť záplavy spôsobené rozvodneným Nílom. To sa mu ale nepodarilo, preto predstieral, že sa zbláznil, aby tak ušiel istému trestu smrti. To mu však nezabránilo venovať sa prírodovedným štúdiám. Podarilo sa mu opraviť Aristotelove omyly. Napísal viac než 200 rozpráv o optike, astronómii a matematike.

V diele *Veľká optika* sa snažil vysvetliť problémy vnímania okolitého sveta, opísal tu fyzikálnu podstatu a vlastnosti svetla a tiež princíp, na základe ktorého sme schopní vidieť. V roku 1020 sa zaoberal lomom a odrazom svetla a šošovkami. Používal pri tom dosku s dierkou, pred ktorou vyrovnal sviečky. Ich obraz sa premietal na druhej strane dosky a zakrývaním sviečok zistil, že obraz ľavej sviečky sa premietne vpravo, z čoho odvodil, že svetlo sa šíri priamočiaro. Arabi používali v astronómii pri určovaní polohy Slnka alebo slnečných zatmení prístroj nazvaný neskôr camera obscura.

Vyvrátil niektoré chybné antické predstavy o videní a ukázal, že sa svetlo odráža od povrchu predmetov a vstupuje do nášho oka. Vykonával rad experimentov so šošovkami a tmavými komorami. Položil základy optiky.

V matematike prepojil algebru s geometriou.

Mal veľký vplyv na vývoj latinskej stredovekej a novovekej optiky a epistemológie (Roger Bacon, Witelo) až do Keplerovej doby.

Referencie
----------

1. ↑  NASH. *Svět fotografie* [online]. [Cit. 2010-06-20]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Alhazen**

Zdroj
-----


|  |  |
| --- | --- |
| Portal | Matematický portálAstronomický portál |

* *Tento článok je čiastočný alebo úplný preklad článku Alhazen na českej Wikipédii.*

Autoritné údaje: * BnF: 12028218d
* GND: 118648160
* ISNI: 0000 0001 1774 221X
* LCCN: n81027793
* NK ČR: xx0083904
* VIAF: 90038995
* WorldCat: lccn-n81027793
Kontrolky, indikujúce aktivitu (prerušovaný svit) resp. poruchu (súvislý svit) ABS
Schéma ABS: **1.** riadiaca jednotka, **2.** elektrohydraulický regulátor tlaku v brzdovom potrubí, **3.** snímač uhlovej rýchlosti kolesa, **4.** brzda, **5.** brzdové potrubie
Senzor uhlovej rýchlosti kolesa pre systém ABS
**ABS** (z nem. **A**nti**b**lockier**s**ystem - doslova *antiblokovací systém*, angl. *antiskid brake system*, *anti-block system*, *anti-lock braking system*) je podporný subsystém v automobile, kontrolujúci činnosť brzdovej sústavy s cieľom zabezpečiť účinné brzdenie automobilu na povrchoch s rôznou priľnavosťou. Bráni zablokovaniu kolies v prípade brzdenia na klzkom povrchu (čo spôsobí šmyk a neovládateľnosť vozidla).

ABS systém sleduje počas brzdenia pohyb kolies a v prípade, že zistí, že niektoré z kolies sa na vozovke začína šmýkať, zmenší alebo úplne preň vypne brzdnú silu. Tým sa snaží medzi vozovkou a pneumatikou udržať valivé trenie a zabrániť klznému treniu, čo dáva predpoklad lepšej ovládateľnosti vozidla.

Nevýhodou ABS asistencie je v niektorých prípadoch dlhšia brzdná dráha (čo vyplýva zo samotného princípu ABS). Problém s ABS nastáva i na tzv. roletách na ceste, kedy kolesá nadskakujú na nerovnostiach vozovky a tým odovzdávajú senzorom informáciu o nepomere rýchlosti otáčania, ktorú ABS (v tomto prípade nesprávne) vyhodnotí ako nebezpečenstvo šmyku.

Prvé ABS systémy boli ešte mechanické a pochádzajú z roku 1966 od spoločnosti Jenssen. V roku 1978 firma BOSCH presadila prvý mechatronický systém ABS.

Od januára 1991 bola zavedená povinnosť pre všetky nákladné vozidlá a autobusy nad 3,5 tony byť vybavené týmto systémom.

Referencie
----------

1. ↑  ABS. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 1999. 696 s. ISBN 80-224-0554-X. Zväzok 1. (A – Belk), s. 29.

Pozri aj
--------

* ESP - Elektronický stabilizačný systém
* ASR - Regulácia preklzovania

Iné projekty
------------

Commons
* Spolupracuj na Commons Commons ponúka multimediálne súbory na tému **ABS**

Externé odkazy
--------------

* Princíp ABS, diagramy Archivované 2008-03-09 na Wayback Machine (anglicky)
**Amatérske majstrovstvá Európy vo futbale 1911** boli neoficiálne Majstrovstvá Európy, ktoré sa konali v roku 1911 vo Francúzsku. Víťazom sa stalo národné mužstvo Čiech. O 49 rokov neskôr v roku 1960 sa takisto vo Francúzsku uskutočnili prvé oficiálne Majstrovstvá Európy vo futbale.

České družstvo
--------------

Základ českého družstva tvorilo 9 hráčov SK Slavia Praha, ktorí boli doplnení dvojicou Sparťanov (Pilát a Bělka). Trénerom Čiech bol Škót, klubový tréner Slavie John William "Jake" Madden (11. júna 1865 v škótskom Dumbartone - 17. apríla 1948 v Prahe), ktorý bol v Čechách známy aj pod prezývkou "dědek" Madden.

Výsledky Čiech
--------------

* Čechy - Francúzsko 4:1 v Roubaix; (góly: Pilát 2)
* Čechy - Anglicko 2:1 v Roubaix; (góly: Košek, Bohata; český brankár Pimmer kryl pokutový kop)

Na pražskom nádraží Františka Josefa amatérskych majstrov Európy s dojatím privítal asi tisícový dav.

Zdroje
------

* Český športový magazín Hattrick Archivované 2008-06-10 na Wayback Machine
* Igor Mráz a kol.: *Svět devadesáti minút, díl první*, Olympia, Praha, 1976
**AG Kodaň** je dánsky mužský hádzanársky klub z Kodane, z časti Brøndby. Vznikol v januári 2010. Je 2-násobný majster svojej krajiny a 3-násobný víťaz národného pohára. Z medzinárodných úspechov je najhodnotnejšie 3. miesto v Lige majstrov EHF v sezóne 2011/12, hneď pri svojej prvej účasti v európskych súťažiach. Momentálne (2012) hrá najvyššiu domácu súťaž, HåndboldLigaen. 

Klub, ktorý skončil v Lige majstrov v sezóne 2011/12 na treťom mieste, sa z nasledujúcej sezóny Ligy majstrov kvôli bankrotu tesne pred súťažou odhlásil, za čo od Európskej hádzanárskej federácie dostal pokutu 25 000 € a zákaz štartu v klubových súťažiach EHF v troch sezónach až do ročníka 2014/15. Klub navyše musel uhradiť štartovné poplatky, pretože sa do LM riadne prihlásil.

Úspechy
-------

Dánska najvyššia súťaž:

* 2 x zlato – 2011, 2012

Víťaz Dánskeho pohára:

* 3 x  – 2010, 2011, 2012

Európske súťaže
---------------

**Liga majstrov**:

* 2011/12: 3. miesto

Referencie
----------

1. ↑   *AG Kodaň s pokutou 25 000 eur a zákazom štartu v EP* [online]. SZH, 12.11.2012, [cit. 2012-11-12]. Dostupné online.

Pozri aj
--------

* FIF Kodaň
* FC Kodaň A/S

Externé odkazy
--------------

* Oficiálna stránka klubu (po dánsky)
* Profil klubu na stránke Európskej hádzanárskej federácie (po anglicky)
* Profil klubu na stránke the-sports.org (po anglicky)
* Majstri Dánska (po nemecky)
Jaskyňa Achali Atoni
*Kostra*
V jaskyni premáva metro.
**Achali Atonis mghvime** alebo **Afon Čycti achapy** (iné názvy: **Jaskyňa Achali Atoni/Afon Čyc/Novyj Afon, Novoafonská jaskyňa**; gruz. ახალი ათონის მღვიმე- achali atonis mghvime; abch. Афон Ҿыцтәи аҳаҧы - Afon Čycti achapy; rus. Новоафонская Пещера - Novoafonskaja Peščera) je krasová jaskyňa v Abcházsku v Gruzínsku neďaleko mesta Achali Atoni. Je to jedna z najväčších jaskýň na svete s objemom vnútorného priestoru dosahujúcim približne 1 000 000 m3. Jaskyňa pozostáva z 9 hlavných dutín.

Priepasť na svahu Iverského vrchu bola dávno známa ako *Bezodná diera*, no preskúmaná bola až v roku 1961 výpravou pozostávajúcou zo 4 jaskyniarov – Zuraba Tintilozova, Arsena Okrojanašviliho, Borisa Gergedava, a Giviho Smyra.

Sprístupnili ju verejnosti v roku 1975, keď v nej postavili unikátnu podzemnú železnicu. Ročne ju navštívi približne 700 000 ľudí.

Poznámky
--------

1. ↑  Gruzínsky: ზურაბ ტინტილოზოვი
2. ↑  არსენ ოქროჯანაშვილი
3. ↑  ბორის გერგედავა
4. ↑  გივი სმირი

Pozri aj
--------

* Železnica v jaskyni Afon Čyc

Externé odkazy
--------------

* Internetová stránka jaskyne Archivované 2006-11-03 na Wayback Machine (po rusky)
* Internetová stránka o jaskyni (po anglicky)

Súradnice: 43°06′02″S 40°47′26″V﻿ / ﻿43,10056°S 40,79056°V﻿ / 43.10056; 40.79056
**AS-202** (**Apollo 3** alebo **SA-202**) bola misia programu Apollo a tretí let rakety Saturn IB. Hlavnou úlohou bol test rakety a  kozmickej lode  Apollo. Let bol suborbitálny a bez posádky. Misia dopadla úspešne.

Ciele misie
-----------

Štart misie AS-202
AS-202 mala byť druhou misiou rakety Saturn IB, ale z dôvodu omeškania pri výrobe lode Apollo bola presunutá až po misii AS-203. Test bol v podstate opakovaním misie AS-201, len s tvrdšími podmienkami. Zážih druhého stupňa mal trvať dlhšie a loď mala vystúpiť do väčšej výšky. V stave beztiaže mali prebehnúť štyri testovacie zážihy motora AJ-10, poháňajúceho servisný modul lode Apollo. Pri návrate do atmosféry mal byť vykonaný test tepelného štítu pri extrémnych podmienkach.

Priebeh letu
------------

Štart sa konal 25. augusta 1966 o 17:15 UTC na  štartovacom komplexe 34 na Cape Canaveral Air Force Station. Celý let prebehol bez problémov, presne podľa plánu. Prvý stupeň pracoval dve a pol minúty a vo výške 56 kilometrov bol odpojený, druhý stupeň pracoval sedem a pol minúty a vyniesol kozmickú loď Apollo na balistickú dráhu s apogeom 216 kilometrov.

Po tej nasledovali štyri zážihy motora servisného modulu. Prvý zážih trval 3 minúty 35 sekúnd a zvýšil tak apogeum dráhy na 1128,6 km. Pri zostupe späť k Zemi boli vykonané ďalšie tri zážihy, z ktorých posledné dva trvali len tri sekundy a boli vykonané v desiatich sekundových intervaloch. Tak bola overená schopnosť rýchleho reštartu v bezváhovom priestore.

Do  atmosféry vstupoval veliteľský modul rýchlosťou cez 8900 m/s a dopadol 370 km od zamýšľanej pozície. O osem a pol hodiny neskôr ho vytiahla lietadlová loď triedy Essex USS Hornet. V súčasnej dobe je veliteľský modul opäť na Hornete, ktorý kotví v Alamede v Kalifornii a slúži ako plávajúce múzeum.

Pozri aj
--------

* Program Apollo
* Saturn I

Literatúra
----------

* BENSON, Charles D.; FAHERTY, William B.. *Moonport: A History of Apollo Launch Facilities and Operations*. Washington D.C. : NASA, 1978. Dostupné online. Archivované 2011-03-18 z originálu. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **AS-202**

Externé odkazy
--------------

* Archivované 2007-10-30 na Wayback Machine

| * z
* d
* u
Misie programu Apollo |
| --- |
| Skúšky rakiet | 
* SA-1
* SA-2
* SA-3
* SA-4
* SA-5
* AS-203 (Apollo 2)

 |  |
| Skúšky záchranného systému | 
* QTV
* Pad Abort Test-1
* A-001
* A-002
* A-003
* Pad Abort Test-2
* A-004

 |
| Skúšky s maketou lode | 
* A-101
* A-102
* A-103
* A-104
* A-105

 |
| Nepilotované misie | 
* AS-201
* AS-202 (Apollo 3)
* Apollo 4
* Apollo 5
* Apollo 6

 |
| Misie na nízku orbitu Zeme | 
* Apollo 1 †
* Apollo 7
* Apollo 9

 |
| Lunárne misie | 
* Apollo 8
* Apollo 10
* Apollo 11
* Apollo 12
* Apollo 13
* Apollo 14
* Apollo 15
* Apollo 16
* Apollo 17

 |
| † posádka zahynula počas predletovej skúšky na štartovacej rampe |
**Adam Závacký** (\* 27. jún 1988, Liptovský Mikuláš) je slovenský atlét, šprintér, venujúci sa hlavne behu na 60 a 100 metrov. V súčasnosti (2014) drží slovenský rekord v behu na 100 metrov - 10,21 s.

Úspechy
-------

### Rok 2011

V roku 2011 vybojoval svoje prvé víťazstvo v behu na 100 metrov na Majstrovstvách Slovenska mužov v Novom Meste nad Váhom s časom 10,72 s.

### Rok 2012

S časom 10,61 s vyhral Majstrovstvá Slovenska mužov a žien v Banskej Bystrici aj Akademické Majstrovstvá Slovenska v Bratislave.

### Rok 2013

V roku 2013 sa Adam Závacký prvý raz kvalifikoval na halové Majstrovstvá Európy v Göteborgu s časom 6,71, keď vyhral MSR v hale mužov a žien v Bratislave. V Göteborgu potom zabehol čas 6,75,u stačil na 13. priečku. Neskôr ten rok zabehol nový slovenský rekord v behu na 100 metrov v 1. Českej lige Hodonín s časom 10,21 s a obsadil prvú priečku.[chýba zdroj] V tom istom roku bežal aj na Majstrovstvách sveta v Moskve, kde skončil 46-ty s časom 10,46 s.

### Rok 2014

Rok 2014 otvoril rok výkonom 6,67 s. čo je jeho nový osobný rekord v behu na 60 m.

### Osobné rekordy

* 60 m - 6,67 s (2014)
* 100 m - 10,21 s (2013)

Referencie
----------

1. ↑  . Dostupné online.
2. ↑  . Dostupné online.
3. ↑  . Dostupné online. Archivované 2014-02-21 z originálu.
Admirál **Arthur Gerard McDonald** (\* 1967, New Waterford, Nové Škótsko)) je kanadský admirál. Je bývalý náčelník Generálneho štábu a náčelník Kráľovského kanadského námorníctva.

Životopis
---------

Svoj bakalársky a magisterský titul získal na Royal Military College.

V roku 2010 McDonald slúžil ako veliteľ námorného komponentu Operácie Hostia, kanadskej operácie v Haiti. Za koordináciu aktivít po katastrofe na HMCS *Halifax* a HMCS *Athabaskan* získal vyznamenanie Meritorious Service Medal. V rokoch 2007 až 2009 velil lodi HMCS *Halifax*, v decembri 2009 sa stal veliteľom Fifth Maritime Operations Group (Piatej skupiny námorných operácií).

Vo februári 2014 bol vymenovaný za generálneho riaditeľa rozvoja námorných síl. V januári 2016 sa stal veliteľom námorných síl v Pacifiku. V rokoch 2018 až 2019 bol zástupcom veliteľa Kráľovského kanadského námorníctva.

Veliteľom Kráľovského kanadského námorníctva sa stal 12. júna 2019. Stal sa 36. držiteľom tejto funkcie za 109 ročnú tradíciu námorníctva.

23. decembra 2020 bol navrhnutý za náčelníka Generálneho štábu, jeho predchodca, generál. Jonathan Vance odišiel do dôchodku po podozreniach z nepatričného vzťahu s podriadenou. McDonald svoju funkciu oficiálne prebral 14. januára 2021. McDonald dobrovoľne odstúpil už 24. februára 2021 potom ako sa sám stal predmetom vyšetrovania ohľadne nepatričných vzťahov. Jeho dočasným nástupcom je generálporučík Wayne Eyre.

Referencie
----------

1. 1 2 3 4   *Commander of the RCN* [online]. Kráľovské kanadské námorníctvo, [cit. 2020-02-07]. Dostupné online.
2. ↑   *Honours & Recognitions for the Men and Women of the Canadian Forces 2010* [online]. Kráľovské kanadské námorníctvo, 2011-03-31, [cit. 2016-09-21]. Dostupné online.
3. ↑  BEATON, Virginia. Fleet welcomes new commander. *Trident News* (tridentnews.ca), 07 2010,  44,  15, s. 5. Dostupné online.
4. ↑   *The Chief of the Defence Staff announces senior promotions, appointments, and retirements in the Canadian Armed Forces* [online]. Canadian Forces, 2014-02-07, [cit. 2016-02-23]. Dostupné online.
5. ↑  CONNOLY, Amanda. *Government announces rash of military leadership changes* [online]. iPolitic, 2016-01-19, [cit. 2016-02-22]. Dostupné online.
6. ↑  BURKE, Ashley; EVERSON, Kristen. *Canada's new defence chief Admiral Art McDonald steps aside amid investigation* [online]. cbc.ca, [cit. 2021-05-08]. Dostupné online.

Zdroj
-----

*Tento článok je čiastočný alebo úplný preklad článku Art McDonald (admiral) na anglickej Wikipédii.*